Liwot va London (Civitatis orbis terrarum)

Liwot va London ~ Civitatis orbis terrarum liwotak, 1572

London tir widava ke Britana. Liwot vey drasuyun zovdom ke ayoltik skuyun moni 1547-1559.

Fenkus va taneafa karba ke Civitates neva, London zo dalinger wetce « savsapafa widava, tigisa koe lobodafa is loluvedafa azeka ke kotafa Engla, koe Middlesex gola, kenlente Thames bost [...], miv glupafa is dem katcalafa gasta is dere cuisafe lamone yoltkirafe gu Rasek. Va intyona wafafa kolna is san-toloya adlutafa uja dere romilmur. Abrotcapafa raporafa za daykesa moe jontik swalek gu geefa domega ke bost kagluyar. Vokefa monama va kerdela ke glabafa vawila lodam tela ke za kristed [...]. Isen Thames bost va kota kulaca is aultove dem kotindafa kiewega mal kotrafa tamava banliz lostar... ».

Bat taneaf pintaf liwot tir vey zovdom dem tol-sanoy eluxok goxe re drasuyun, vaxe toloya gretcayana pozla kaatoesa va Finsbury revava isu City lente davon London Bridge za. Trakut da sina wali 1547 is 1559 zo skuyud.

Bat liwot tir tel logubef va London prostelayon gu Tudor, nedis va sagackafa wira va City is Westminster is Southwark moni 1550. Migexeem va varuca ke kolnayan welmot dem sanelia vas loon 200 000 irubasik men kimayar ; Portsoken revava isu Bishopsgate isu Cripplegate isu Aldersgate isu Farringdon, i eem ixam divlizepes kaike migexeem. Gasta aname vawapeem domakiraf gu kolna mal widava avplekuweyed. Lurd ke sokexepe is berma kengee Thames bost wale City is Westminster van Charing Cross divlizeyed.

Southwark vome Thames bost bak 1550 katecton gu dimdolera va baroyo gazafo indxo gu London zo kowidavayar. Porfeon, inafa vartuca ke revava dem wenyaxe is gruspeckeno suskexo nekev sugara va stujera jontikedje di acagiyir. Biwe talte bat seg, va yona tciumba ta doaliera ke rupol ok vakol rowit.

Gostragana dulapaca tir da konaka tawavopafa pinta tid mali abdipafa evla beka zovdom bak 1572 zo sanegayar, tulon tceka ke Saint-Paul uja ( batlize iste gretcaks ) nek vilayana bak 1561. Toloy titef xutaks va kazafa tegira ke London pimtad, loplekuson va viaguca gu nelkaf vergumvelt ke bat liwot rokalkotavan gu « London, kelu ke trigapafo gazaxo ke Engla. » Tel taltef va migexenjafa Steelyard revava talte London Bridge za divrozar ; wetce londonaf play ke Hansa gluyista, va lana dulapera mu germanaf belisik va Civitates rodikir kiren inaf parloesik va konak gogol al lajuvideyed vieli Elizabeth I tuneyer.

|style="vertical-align: top;"|

|}

Liwot va London (Civitatis orbis terrarum)
Liwot va London (Civitatis orbis terrarum)
Liwot va London (Civitatis orbis terrarum)